ગ્રાન્ટ રોડ (ઈસ્ટ)માં રાજા રામ મોહન રૉય રોડ પરની એક નહીં પણ ત્રણ-ત્રણ ફુટપાથ પરના પેવર-બ્લૉક્સ અને કિનારીના પથ્થરો કાઢી નાખવામાં આવ્યા છે અને એ જ ફુટપાથ પર મૂકી દેવામાં આવ્યા છે જેને કારણે આ ફુટપાથ ચાલવાને યોગ્ય રહી નથી અને ચાલવાની જગ્યા પણ બચી નથી. ફુટપાથની આવી હાલત કરીને કામ બંધ કરી દેવાનું કારણ સ્થાનિક રહેવાસીઓને સમજાતું નથી અને હવે ઘણો સમય થઈ ગયો હોવાથી લોકોમાં આ બાબતે રોષ જોવા મળે છે. મેઇન રોડ પર હોવાથી લોકો માટે રસ્તા પર ચાલવું જોખમકારક બની શકે છે એથી લોકો ફુટપાથનો જ ઉપયોગ કરવાનું રાખે છે. એક નહીં, બે નહીં, ૩-૪ રસ્તા પરની ફુટપાથના આ જ હાલ જોવા મળે તો લોકોમાં અસંતોષ જાગવો સામાન્ય છે.